Virallinen lehti nro C 386 , 11/12/1998 s. 0133



KIRJALLINEN KYSYMYS P-1453/98 esittäjä(t): Olivier Dupuis (ARE) komissiolle (7. toukokuuta 1998) Aihe: Viestintä EU:n tuleva laajentuminen tekee viestinnästä toimielinten sisällä ja välillä sekä kansalaisten ja toimielinten välillä ja kansalaisten kesken erään kaikkein kiireellisimmistä ja keskeisimmistä ongelmista, joita toimielimet voivat kohdata. Lähestyy tilanne, jossa on 16 virallista kieltä ja 240 mahdollista kieliyhdistelmää. Katsooko komissio, että nyt on aika harkita uusia ratkaisuja? Voisiko sellainen olla järjestely, jossa tulkkauksessa ja kääntämisessä otetaan käyttöön yhdistävä kieli ja oikeudellinen vertailukieli sekä jäsenvaltioiden kouluissa aletaan opettamaan neutraalia kieltä, kuten esperantoa, joka antaa mahdollisuuden unionin kulttuurisen ja kielellisen monimuotoisuuden säilyttämiseen ja joka helpottaa EU:ssa puhuttujen kielten myöhempää oppimista? Mitä toimia komissio on jo toteuttanut tai aikoo toteuttaa niiden toimielinjärjestelmään ja rahoitukseen liittyvien ongelmien ratkaisemiseksi, joita virallisten kielten lisääntyminen aiheuttaa? Komission puheenjohtajan Jacques Santerinkomission puolesta antama vastaus (5. kesäkuuta 1998) Euroopan yhteisön perustamissopimuksen 217 artiklan mukaan neuvosto vahvistaa yksimielisesti yhteisön toimielimissä käytettäviä kieliä koskevan järjestelyn. Komissio haluaa muistuttaa, että neuvosto korosti päätelmissään 12. kesäkuuta 1995 ja puheenjohtajan päätelmissä 26.-27. kesäkuuta 1995 yhteisön kielellisen monimuotoisuuden ja moniarvoisuuden tärkeyttä sekä unionin kielten tasa-arvoisuutta. Lisäksi EY:n perustamissopimuksen 126 artiklan mukaan yhteisö pyrkii edistämään jäsenvaltioiden kielten opetusta ja levittämistä. Tulkkauksen alalla komissio aloitti omalta osaltaan yhteisen tulkkaus- ja konferenssipalvelun (SCIC) uudelleenorganisoinnin jo vuoden 1996 toisella neljänneksellä. Tässä yhteydessä on voitu toteuttaa useita rationalisointi- ja uudistustoimenpiteitä, joiden avulla tulkkauskulut on saatu hallintaan. Yhteisen tulkkaus- ja konferenssipalvelun kokonaiskustannukset ovat vakiintuneet ja tulkkaussuorituksen keskimääräiset kustannukset alentuneet. Lisäksi tulkkipalveluiden uusi laskutusmenetelmä on osoittanut, että suunnittelemalla kokoukset ja kielijärjestelyt tehokkaasti ja kurinalaisesti voidaan saada aikaan huomattavia säästöjä. Komissio on näin ollen vakuuttunut siitä, että tulkkaaminen on mahdollista hoitaa kohtuullisin kustannuksin myös laajentuneessa unionissa mm. seuraavien keinojen avulla: - käyttämällä kevytrakenteisia, siirrettäviä tulkkauskoppeja ja epäsymmetristä tulkkausta (lähdekielten ja kohdekielten määrä eroaa toisistaan) - järjestämällä tarvittavaa intensiivikoulutusta ja kiinnittämällä jo tästä vuodesta lähtien erityistä huomiota Itä- ja Keski-Euroopan maiden kielten koulutukseen - ottamalla palvelukseen tulkkeja, jotka jo osaavat tarvittavia kieliä. Kääntämisen alalla komissio jatkaa edelleen sellaisten teknisten sovellusten kehittämistä, jotka helpottavat laajentuneen unionin monikielisyyteen liittyviin haasteisiin vastaamista. Tätä varten komissio on laatinut keskipitkän aikavälin suunnitelman, jonka tarkoituksena on saavuttaa ihanteellinen hinta-laatu -suhde. Monikielisyyteen liittyviä kysymyksiä käsittelevälle parlamentin työryhmälle esitetyssä suunnitelmassa ehdotetaan mm. seuraavaa: - käännöstöiden kysynnän parempi hallitseminen laatimalla komission eri yksiköille yhteiset menettelysäännöt - käännettävien asiakirjojen käsittelyn eriyttäminen - kielten alan virkamiesten erikoistuminen runsaasti lisäarvoa tuottaviin tehtäviin - KIE-maiden kielten koulutuksen lisääminen - alihankintakäännösten mahdollisimman tehokas käyttö - käännösapuvälineiden ja viestintäverkostojen tarjoamien mahdollisuuksien mahdollisimman tehokas käyttö - toimielinten välisestä yhteistyöstä saatavan synergian hyödyntäminen.